আমাদের দেশের অনেকেরই ইচ্ছা, স্বপ্ন ও লক্ষ্য থাকে ইউরোপে পড়াশোনা করা ও ক্যারিয়ার গড়া। কিন্তু অনেকেরই এই সম্পর্কে স্বচ্ছ ধারণা থাকে না। সঠিক দিক-নির্দেশনা না পাওয়ার কারণে অনেকের স্বপ্ন স্বপ্নই থেকে যায়। আবার অনেকে শরণাপন্ন হয় কিছু প্রতারক কন্সাল্টেন্সি/এজেন্সিরুপি দালালদের কাছে। শুধুমাত্র বিদেশে পড়াশোনা বিষয়ে পরিস্কার ধারণা না থাকায় এসব দালালরা নানারকম স্বপ্ন দেখিয়ে অনেক টাকা হাতিয়ে নেয়, কিন্তু পরে তাদের আর খুঁজেও পাওয়া যায় না। ফলে অনেকের টাকা, সময়, ক্যারিয়ার ও স্বপ্ন সবই নষ্ট/বৃথা যায়। তাই আমরা চাই সবাই যেন নিজে নিজেই সবকিছু প্রসেস করে, কাউকে যেন আর এজেন্সি/দালালদের কাছে যেয়ে নিজের এবং নিজের পরিবারের জন্য দুশ্চিন্তা ও হতাশা বয়ে আনতে না হয়। নিজের জীবন বা ক্যারিয়ারের জন্য যাতে সঠিক তথ্য ও নির্দেশনার অভাব কোন বাঁধা হয়ে না দাঁড়ায়। এজেন্সি/দালালের ফাঁদে না পড়তে হয়। এসব কথা চিন্তা করেই শিক্ষার্থীদেরকে সম্পূর্ণ বিনামূল্যে সঠিক দিক-নির্দেশনা দিয়ে সহায়তা করার প্রত্যয়ে করা হয় বিএসসিই। শুধু তথ্য দিয়েই আমাদের কাজ শেষ নয়, ইউরোপে বসবাসরত সকল বর্তমান ও প্রাক্তন বাংলাদেশী শিক্ষার্থীদের মধ্যে একটা বন্ধুত্বপূর্ণ সেতুবন্ধন তৈরি করাও আমাদের লক্ষ্য।